**ΑΝΑΚΟΙΝΩΣΗ - ΠΡΟΣΚΛΗΣΗ**

Σας ενημερώνουμε ότι **η κατασκευή του αποχετευτικού δικτύου στην Κ. ΑΓ. ΙΩΑΝΝΗ ολοκληρώθηκε** και ως εκ τούτου το δίκτυο παραδίδεται προς άμεση χρήση, με τη δυνατότητα σύνδεσης της οικοδομής σας με το δίκτυο αποχέτευσης ακαθάρτων Κ. Αγ. Ιωάννη, Δήμου Ζίτσας.

Για τον λόγο αυτό, ο Δήμος Ζίτσας, σας γνωστοποιεί ότι θα πρέπει να προσέλθετε στα γραφεία της Δ/νσης Τεχνικών Υπηρεσιών, Πολεοδομίας & Περιβάλλοντος του Δήμου, για την υποβολή αίτησης σύνδεσης των ακινήτων σας με το δίκτυο αποχέτευσης,

Σημειώνεται ότι η σύνδεση κάθε ακινήτου, είτε πρόκειται για οικία, είτε για άλλη εγκατάσταση, με το δίκτυο ακαθάρτων **είναι υποχρεωτική**, σύμφωνα με τονΚανονισμό Λειτουργίας Αποχέτευσης Δήμου Ζίτσας – **υπ’ αριθμ. 37/2019 (ΑΔΑ: 6ΑΤΦΩΡΓ-Ν26) απόφαση Δ.Σ. Δήμου Ζίτσας, όπως τροποποιήθηκε και ισχύει** και γίνεται δε στο φρεάτιο που έχει κατασκευαστεί από το Δήμο, επί της οδού που βρίσκεται η οικοδομή.

Στην ιδιοκτησία σας και σε τμήμα που είναι εύκολα επισκέψιμο από τα συνεργεία του Δήμου, τοποθετείται μηχανοσίφωνας και δικλείδα με προστασία αντεπιστροφής. **Η δαπάνη της ιδιωτικής σύνδεσης** θα επιβαρύνει τον ιδιοκτήτη.

Η αίτηση κατατίθεται μόνο από τον ιδιοκτήτη (ή κατάλληλα εξουσιοδοτημένο πρόσωπο) και περιλαμβάνει τα στοιχεία του καταναλωτή και του ακινήτου, ενώ σημειώνεται ότι υποβάλλεται ένας μόνο φάκελος ανά οικοδομή, από τον ιδιοκτήτη ή τον διαχειριστή αυτής (δηλαδή όταν περισσότερες της μία ιδιοκτησίες – ως τμήματα κάθετης ιδιοκτησίας ή ως τμήματα οριζόντιας ιδιοκτησίας – θα παροχετεύουν τα λύματά τους με κοινό αγωγό και θα αφορούν μία σύνδεση με το δίκτυο, τότε οι ιδιοκτήτες κάνουν κοινή αίτηση, με αναφορά όλων των καταναλωτών, που θα αφορά η ενιαία σύνδεση, ονοματεπώνυμο και κωδικός καταναλωτή). Τα απαραίτητα δικαιολογητικά του φακέλου της σύνδεσης που απαιτείται να προσκομιστούν στην Δ/νση Τεχνικών Υπηρεσιών, Πολεοδομίας & Περ/ντος Δήμου Ζίτσας, είναι τα ακόλουθα:

1. **Αίτηση αποχέτευσης** (τυποποιημένο έντυπο που χορηγείται από την Υπηρεσία, ενώ υπάρχει διαθέσιμο και στο site του Δήμου [**https://www.zitsa.gov.gr/**](https://www.zitsa.gov.gr/)).

2. **Υπεύθυνη δήλωση του ιδιοκτήτη**, (τυποποιημένο έντυπο που χορηγείται από την Υπηρεσία, ενώ υπάρχει διαθέσιμο και στο site του Δήμου [**https://www.zitsa.gov.gr/**](https://www.zitsa.gov.gr/)), στην οποία μεταξύ άλλων θα δηλώνεται ότι:

*α. τα στοιχεία της αίτησής του είναι αληθή*

*β. θα ενημερώσει τον Δήμο για οποιαδήποτε αλλαγή θα επέλθει στο ακίνητό του.*

*γ. έλαβε γνώση του Κανονισμού Λειτουργίας Αποχέτευσης του Δήμου Ζίτσας, τον οποίο αποδέχεται*

*δ. τα νερά της βροχής (όμβρια ύδατα) δεν διοχετεύονται στην αποχέτευση ακαθάρτων*

*ε. θα προβεί στην κατάργηση του βόθρου και*

*στ. ανάλογα με το είδος των λυμάτων θα λάβει όλα τα απαιτούμενα μέτρα που προβλέπει ο Κανονισμός και η κείμενη νομοθεσία.*

3. **Άδεια οικοδομής και διάγραμμα κάλυψης**, ή άλλο έγγραφο από το οποίο να προκύπτει η έκταση του κτίσματος)

4**. Βεβαίωση μηχανικού αναλυτικών υπολογισμών τετραγωνικών ακινήτων**

5. **Αντίγραφο του Ε9**

6. **Άδεια λειτουργίας** (για επαγγελματικές χρήσεις)

7. **Λογαριασμό υδροδότησης του ακινήτου** και

8. **Λογαριασμό ηλεκτροδότησης του ακινήτου**

Πριν την ολοκλήρωση της φυσικής σύνδεσης, προσκομίζεται **υπεύθυνη δήλωση του υδραυλικού** καθώς και **κατακόρυφο διάγραμμα σύνδεσης αποχέτευσης**, για την ορθότητα της σύνδεσης.

**Σημειώνεται ότι, λαμβάνοντας υπόψη το άρθρο 168 του Ν. 4951/2022 και την υπ’ αριθμ. 344/2022 (6ΗΚΓΩΡΓ-ΨΔ3) απόφαση Οικονομικής Επιτροπής, οι υδρολήπτες του δημοτικού δικτύου ύδρευσης που υποχρεούνται να συνδεθούν με το δίκτυο αποχέτευσης Κ. Αγ. Ιωάννη, απαλλάσσονται της καταβολής κόστους κατασκευής εξωτερικής διακλάδωσης.**

Μετά το πέρας των εργασιών της φυσικής σύνδεσης της -οικοδομής και εφόσον έχει προηγηθεί η χορήγηση άδειας σύνδεσης από την Υπηρεσία, ο ιδιοκτήτης – διαχειριστής υποχρεούται να ενημερώσει την Υπηρεσία.

Η σύνδεση **ΠΡΙΝ** την ολοκλήρωση της ως άνω διαδικασίας είναι **ΠΑΡΑΝΟΜΗ** και εκτός της καταβολής προστίμου, διώκεται ποινικά.